作者:王質
標題:沁園春
內容:二百年間，十二時中，悲歡往來。但蓋頭一把，容身方丈，無多緣飾，莫遣塵埃。屈曲成幽，蕭條生淨，野草閒花都妙哉。家無力，雖然咫尺，強作縈迴。竹齋。向背松齋。須次第、春蘭秋菊開。在竹籬虛處，密栽甘橘，荊橋斜畔，疏種香梅。山芋芼羹，地黃釀粥，冬後春前皆可栽。門通水，荷汀蓼渚，足可徘徊。